**Prezentācijas**

**“UGUNSGRĒKS.**

**Kā rīkoties? Kā sevi pasargāt?”**

**slaidu piezīmes**

**5. klase un vecāki**

Prezentācija paredzēta 5.klašu un vecākiem skolēniem un tajā izskaidrots, kas ir ugunsgrēks, kā tas visbiežāk izceļas, kā arī kā pareizi rīkoties, ja izcēlies ugunsgrēks mājoklī, skolā vai citā publiskā ēkā.

**Galvenās tēmas:**

* Kas ir ugunsgrēks;
* kā pasargāt sevi un savu ģimeni – dūmu detektors, ugunsdzēsības līdzekļi, drošības stūrītis un Ģimenes drošības plāns;
* zīmes, kuras palīdzēs droši evakuēties;
* kā rīkoties, ja mājoklī izcēlies ugunsgrēks un ja ir/nav iespējams izkļūt no mājokļa;
* kā rīkoties, ja publiskā ēkā noskan signalizācija vai izceļas ugunsgrēks;
* kā rīkoties, ja skolā noskan signalizācija vai izceļas ugunsgrēks.

**1.slaids. Ugunsgrēks. Kā sevi pasargāt? Kā pareizi rīkoties?**

Prezentācija paredzēta 5.klašu un vecākiem skolēniem un tās mērķis ir iepazīstināt bērnus ar to, kā sevi pasargāt no uguns postošās ietekmes un kā rīkoties, ja ugunsgrēks tomēr izcēlies.

**2.slaids. Ugunsgrēks? Formulējums un skaidrojums**

**Ugunsgrēks** – nekontrolēta degšana, uguns izplatīšanās. Ugunsgrēks var izcelties
gan mājoklī, gan ārpus tā.

* Degšana rada ļoti daudz dūmu, tāpēc, esot piedūmotā vidē, tu neredzēsi pat savas rokas pirkstus!
* Dūmi kož kaklā un ir ļoti grūti elpot. Tie ir arī indīgi un cilvēki var zaudēt samaņu pat tikai pāris reizes tos ieelpojot.
* Dūmi ceļas uz augšu, tāpēc sadūmotā telpā vairāk jāturas pie zemes un jāpārvietojas rāpus!

**3.slaids. Ugunsgrēku biežākie iemesli**

Katru gadu Latvijā izceļas vairāki tūkstoši ugunsgrēku, kuru biežākais iemesls ir NEUZMANĪBA**.** Slaidā minēti biežākie ugunsgrēku iemesli. Apdomā, kā tu mēdz ikdienā rīkoties! Varbūt vari mainīt savus ieradumus un padarīt savas mājas drošākas.

**4.slaids. Ko varu darīt, lai sevi pasargātu?**

Uguni var nodzēst ar ūdens palīdzību. Tieši ar ūdeni ugunsdzēsēji glābēji visbiežāk dzēš ugunsgrēkus. Bet zini, ka ar ūdeni nevar dzēst eļļainas vielas (pannā piededzis ēdiens) vai elektrību un pie strāvas pieslēgtas elektroierīces (dzirksteļojošs elektrības vads, degošs dators, televizors, telefons utt.). Ko mēs paši varam darīt, lai padarītu savu ikdienu un mājokli drošākus?!

**5.slaids. Dūmu detektors**

Ugunsgrēka radītie dūmi ir kodīgi un ļoti indīgi. Tie kodīs acīs, kaklā un neļaus viegli elpot! Nereti pietiek pat ar dažām šo indīgo dūmu ieelpām, lai cilvēks, vairs nesaprastu, kur atrodas un kas jādara, kā arī pēc mirkļa zaudētu samaņu. Tāpēc nedrīkst pārvietoties pa indīgiem dūmiem, pat ja izeja no ēkas ir netālu.

Attēlā redzamais priekšmets ir dūmu detektors. Vai tavā mājoklī tas ir uzstādīts?

Jo ātrāk uzzināsi par ugunsgrēku, jo vairāk laika tev būs izglābties. Dūmu detektors, sajūtot dūmus, sāk skaļi skanēt un līdz ar to brīdina par ugunsgrēka izcelšanos! Ugunsdrošības noteikumi nosaka, ka katrā mājoklī ir jābūt uzstādītam vismaz vienam dūmu detektoram.

**6.slaids. Dūmu detektoru izvietojums un pārbaudes**

Dūmu detektorus visbiežāk piestiprina pie griestiem pa vienam katrā mājokļa stāvā. Ir regulāri jāveic to pārbaude – jāpārbauda vai tas darbojas. To var izdarīt, nospiežot un paturot testa pogu. Skan? SUPER! Tātad esi pasargāts! VUGD rekomendē dūmu detektorus izvietot visās telpās, kur mājās visbiežāk uzturaties.

**7.slaids. Ugunsdzēsības līdzekļi**

Papildus mājokli var nodrošināt ar ugunsdzēsības aparātu un ugunsdzēsības pārklāju, ar kuru palīdzību var nodzēst nelielus ugunsgrēkus. Privātmājās obligāti nepieciešams ugunsdzēsības aparāts. BET ATCERIES!!! Izceļoties ugunsgrēkam, **tavs uzdevums ir doties prom un zvanīt uz tālruņa numuru 112** vai informēt pieaugušos par notikušo, bet liesmas, pat nelielas, dzēsīs ugunsdzēsēji glābēji vai pieaugušie!

**8.slaids. Izveido drošības stūrīti**

Izceļoties ugunsgrēkam vai notiekot citai nelaimei, cilvēki uztraucas un nereti aizmirst pat elementāras lietas, arī operatīvo dienestu un tuvinieku telefona numurus. Tāpēc savā mājoklī izveido drošības stūrīti – redzamā vietā piestiprini lapiņu, kurā uzrakstīti svarīgākie telefona numuri, mājas adrese, kā arī cita noderīga informācija.

**9.slaids. Ģimenes drošības plāns**

Izceļoties ugunsgrēkam, ir ļoti maz laika, tāpēc svarīgi ir zināt, kā rīkoties. Ja būs skaidri zināma rīcība, tad ietaupīsies tik vērtīgais laiks.

Sagatavoties iepējamai nelaimei iespējams, visai ģimenei kopā izstrādājot Ģimenes drošības plānu. Tas ir plāns, kura ietvaros tiek izdomāts, izrunāts un izspēlēts, kāda būs katra ģimenes locekļa rīcība, uz kurieni katrs dosies, lai izkļūtu no ēkas un kur ārpusē visi satiksies.

Ģimenes drošības plānu pārrunājiet un izspēlējiet vismaz 2 reizes gadā!

**10.slaids. Mājoklī esam parūpējušies par ugunsdrošību**

Vai tas nozīmē, ka ugunsgrēks nekad nevar izcelties mūsmājās? Nē, ugunsgrēks var izcelties, jo nelaimes notiek dažādu apstākļu sakritības dēļ. Tādēļ ir svarīgi, ka mēs zinām, kā rīkoties. Svarīgākais drošības noteikums – evakuēties no bīstamās vietas.

**11.slaids. Pareiza rīcība ugunsgrēkā**

Turpmākajos slaidos soli pa solim izrunāsim, kā rīkoties, ja ir izcēlies vai liekas, ka ir izcēlies ugunsgrēks. Situācijas var būt dažādas, bet šie ir pamata algoritmi, kas jāatceras, lai varētu izglābties.

Pats svarīgākais, kas jāatceras pēc šīs nodarbības – izceļoties ugunsgrēkam, tavs galvenais uzdevums ir doties ārā jeb evakuēties!

Saprotot, ka iespējams ir izcēlies ugunsgrēks, nekavējoties ir jārīkojas. Nevajag slēpties.

**12.slaids Dodies uz izeju un patausti rokturus**

Saprotot, ka iespējams izcēlies ugunsgrēks, dodies uz izeju, lai izkļūtu no mājas. Pieskaroties durvju rokturiem, tu sapratīsi, vai tiksi ārā no ēkas vai arī drošāk būs palikt tajā un sagaidīt ugunsdzēsējus glābējus. Ja bez pieskaršanās vērsi vaļā durvis, tu vari apdedzināt roku, ielaist telpā daudz dūmu vai pat liesmas.

**13.slaids. Ja durvis nav karstas – vari doties ārā!**

Vēss durvju rokturis liecina par to, ka aiz durvīm nav atklāta degšana un tu vari doties tālāk. Ja durvju rokturis ir vēss, nedaudz paver tās un ja nav dūmu vai tie ir viegli, tad vari doties tālāk, lai izkļūtu ārā no ēkas. Šīs darbības ir jāatkārto pie katrām durvīm. Ja ir viegls sadūmojums, pārvietojies rāpus.

**14.slaids. Kad esi evakuējies – zvani 112**

Kad esi izkļuvis ārā, zvani 112 vai arī uzmeklē kādu pieaugušo un viņam izstāsti, kas ir noticis un lūdz piezvanīt uz tālruņa numuru 112.

Ja mājās biji viens, tad piezvani arī vecākiem un izstāsti, kas ir noticis. Šis nav brīdis, kad mēģināt noslēpt notikušo, jo vecāki uztrauksies par tavu veselību un dzīvību, ja nebūs no tevis saņēmuši ziņu.

Slaidā attēlots, kāda informācija jāsniedz, zvanot uz 112, un tās pasniegšanas secība.

Atcerieties, ka uz 112 ir iespējams piezvanīt:

* + - jebkurā diennakts laikā;
		- no jebkura tālruņa aparāta;
		- arī no mobilajiem telefoniem, kam beidzies telefona kredīts;
		- Ja nav SIM kartes

Zvans uz 112 ir BEZ MAKSAS!

**15.slaids. Sagaidi ugunsdzēsējus glābējus**

Ja mājās biji viens, noteikti sagaidi ugunsdzēsējus glābējus un izstāsti viņiem, ka esi izglābies un kas bija noticis. Ja nesagaidīsi ugunsdzēsējus glābējus, tad viņi uzskatīs, ka esi palicis ēkā, un dosies tevi meklēt.

**16.slaids. Apkopojums**

Vēlreiz pārskati darbības, kas veicamas, ja izcēlies ugunsgrēks un ir iespējams izkļūt no ēkas. Vai esi tās iegaumējis?

**17.slaids. Ja durvis ir karstas vai aiz tām ir biezi dūmi – tev jāpaliek telpā!**

Karsts durvju rokturis liecina par to, ka aiz durvīm ir uguns un nav iespējams droši izkļūt no ēkas. Arī pārvietošanās biezos dūmos ir dzīvībai bīstama, tāpēc drošāk būs palikt telpās un gaidīt ugunsdzēsējus glābējus.

**18.slaids. Paliec telpā, zvani 112**

Ja saproti, ka tev ir jāpaliek telpā, tad izvēlies tādu telpu, kas ir tālāk no ugunsgrēka vietas, jo tas tev dos papildus laiku līdz telpa piepildīsies ar dūmiem.

Ja tev ir iespēja, zvani uz 112 un izstāsti, kur atrodies un kas ir noticis. Pārvietošanos uz drošāko telpu un zvanīšanu uz 112 vari veikt arī vienlaicīgi.

**19.slaids. Signalizē**

Pat, ja esi piezvanījis uz 112, un īpaši, ja to nevarēji izdarīt, dodies pie loga un nedaudz to paver. Never plaši vaļā logu. Atver nelielu spraugu! Pie tā varēsi vieglāk elpot un saukt pēc palīdzības! Pēc tam mēģini parādīt savu atrašanās vietu, pievēršot apkārtējo un ugunsdzēsēju glābēju uzmanību. Labāk radi troksni nevis kliedz, jo balss drīz aizsmaks.

Esi redzams! Neslēpies zem gultas vai skapī, jo ugunsdzēsējiem glābējiem vai taviem vecākiem būs grūti tevi atrast!

**20.slaids. Apkopojums**

Vēlreiz pārskati darbības, kas veicamas, ja izcēlies ugunsgrēks un nav iespējams izkļūt no ēkas. Vai esi tās iegaumējis?

**21.slaids. Kā rīkoties, ja skolā, veikalā, kafejnīcā un citviet izdzirdi signalizāciju vai pamani ugunsgrēku?**

Tavs galvenais uzdevums ir evakuēties prom no ēkas. Laukā uz drošo pulcēšanās vietu!

**22.slaids. Dzirdi signalizāciju – evakuējies**

Lai ko tu darītu un pat, ja neredzi dūmus un liesmas, atskanot signalizācijai tev ir jāevakuējas jeb jādodas ārā no ēkas. Centies būt mierīgs, netrako!

Orientēties tev palīdzēs zaļās evakuācijas zīmes. Tām sekojot, nokļūsi līdz izejai.

**23.slaids. Zīmes, kas palīdzēs orientēties un pareizi rīkoties dažādās situācijās**

Slaidā sniegta informācija un skaidrojums par dažādām zīmēm, kas palīdzēs orientēties un pareizi rīkoties dažādās situācijās.

**24.slaids. Ugunsgrēks skolā**

Skolā nepieciešams klausīt skolotāja norādījumos. Ja skolā sāk skanēt signalizācija, ikviena skolēna un skolotāja pienākums ir evakuēties!

Ja pirmais sajūti dūmus vai ieraugi uguns liesmas, nekavējoties sameklē kādu no pieaugušajiem un izstāsti par to! Ja tuvumā nav neviena pieaugušā, zvani uz 112, nosauc skolas nosaukumu un adresi, savu vārdu un uzvārdu. Kad ieraugi kādu no pieaugušajiem, izstāsti viņam par notikušo!

**25.slaids. Ugunsgrēks skolā**

Ja skolā izdzirdi skanam signalizāciju un skolotājs saka, ka jādodas ārā no skolas, saglabā mieru un seko skolotāja norādījumiem. Vienmēr izmanto tikai kāpnes. Nekādā gadījumā neizmanto liftu. Kopā ar klases biedriem dodies ārā no skolas uz pulcēšanās vietu. Izej kopā ar savu klasi, nekur neaizkavējies! Ja neesi kopā ar klasi, bet, piemēram labierīcībās vai gaitenī, nekavējies! Uzreiz **dodies uz skolas pulcēšanās vietu**, **uzmeklē skolotāju** un piesakies pie viņa! Ja nevari viņus atrast, paziņo par to kādam pieaugušajam!

**26.slaids. Atceries, ka situācijas mēdz būt dažādas, bet, izceļoties ugunsgrēkam, tavs galvenais uzdevums ir rīkoties!**

Vēlreiz pārskati darbības secību. Ja tās esi iegaumējis, tad, izceļoties ugunsgrēkam, zināsi, kā rīkoties!

**27. slaids Pašpārbaude par pareizu rīcību ugunsgrēkā**

Pārbaudi, vai iegaumēji, kāda ir pareizā rīcība – saliec darbības pareizā secībā.

**28. slaids Pareiza rīcība ugunsgrēkā**

Slaidā saliktas darbības pareizā secībā.

**29.slaids Atceries, ja zināsi, kā pareizi rīkoties, spēsi palīdzēt sev un savai ģimenei**

Paldies, ka biji vērīgs un apguvi jaunas zināšanas vai arī nostiprināji esošās.

Pats svarīgākais, kas jāatceras pēc šīs nodarbības – izceļoties ugunsgrēkam, tavs galvenais uzdevums ir doties ārā jeb evakuēties! Ir jārīkojas.